17-årige Mads Havbro er vild med at gå, så nu har han besluttet at tage turen fra Farsø til Skagen.

Ruten på 170 km fra Farsø til Skagen er planlagt, og Mads Havbro er klar til at tage af sted mandag morgen kl. 8.00. - Jeg elsker simpelthen at gå. Efter jeg har været på efterskole, er jeg blevet opmærksom på, hvor afslappende det egentlig er bare at gå for sig selv. Man kommer til at tænke over tingene på en helt anden måde, siger 17-årige Mads Havbro fra Farsø, der helt bevidst har valgt at gå alene. Han har planlagt ruten efter steder, hvor der er pladser, hvor han kan sove om natten, derfor er teltet selvfølgelig pakket ned. - Men ellers er der ikke så meget der er planlagt. Det handler jo også om, at gå på nogle veje, som ikke er de mest oplagte, hvis man skal fra Farsø til Skagen, siger Mads Havbro. Han regner med at nå Skagen fredag eftermiddag.